ROZHODNUTIE RADY
z 19. júla 2004,
ktorým sa schvaľuje pristúpenie Európskeho spoločenstva k Medzinárodnému dohovoru o ochrane rastlín zrevidovanému a schválenému rezolúciou 12/97 na dvadsiatom deviatom zasadaní konferencie FAO v novembri 1997
(2004/597/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 37, v súčinnosti s prvou vetou prvého pododseku jej článku 300 ods. 2 a prvým pododsekom jej článku 300 ods. 3,
so zreteľom na návrh Komisie,
so zreteľom na stanovisko Európskeho parlamentu (1),
keďže:
(1)
Medzinárodný dohovor o ochrane rastlín (ďalej len „dohovor IPPC“) bol prijatý konferenciou FAO v roku 1951 a nadobudol platnosť v nasledujúcom roku. Následne bol zmenený a doplnený konferenciou FAO v roku 1979 a zmeny a doplnenia nadobudli účinnosť v roku 1991.
(2)
V roku 1997 bola vykonaná ďalšia revízia dohovoru IPPC s cieľom dosiahnuť jeho súlad s Dohodou o uplatňovaní sanitárnych a fytosanitárnych opatrení v záverečnom akte uruguajského kola, zabezpečiť zhodu s novým systémom navrhovania medzinárodných noriem v rámci IPPC a umožniť členským organizáciám FAO stať sa jeho zmluvnou stranou. Revidovaný text bol schválený rezolúciou 12/97 konferencie FAO v novembri 1997.
(3)
Zmeny a doplnenia revidovaného textu nadobudnú účinnosť v tridsiaty deň po ich prijatí dvoma tretinami zmluvných strán. Od tohto dňa je Európske spoločenstvo oprávnené stať sa stranou dohovoru IPPC. Dodnes prijalo revidovaný text 43 krajín, z toho štyri členské štáty.
(4)
Jedným zo základných cieľov dohovoru IPPC je zabezpečiť „spoločný a účinný postup na zabránenie rozširovania a zavlečenia škodcov rastlín a rastlinných produktov a podporovať vhodné opatrenia na ich kontrolu“.
(5)
Právomoc spoločenstva uzatvárať alebo pristupovať k medzinárodným dohodám alebo zmluvám nevyplýva iba z výslovného zverenia zmluvou, ale môže takisto vyplývať z iných ustanovení zmluvy a z aktov prijatých podľa týchto ustanovení orgánmi spoločenstva.
(6)
Predmet úpravy dohovoru IPPC spadá taktiež do pôsobnosti existujúcich nariadení spoločenstva v tejto oblasti.
(7)
Z toho vyplýva, že predmet úpravy dohovoru IPPC sa týka rovnako spoločenstva, ako aj jeho členských štátov.
(8)
Spoločenstvo by malo pristúpiť k dohovoru IPPC ohľadne záležitostí v rámci jeho právomoci.
(9)
Predseda Rady by mal byť poverený uložiť listinu o pristúpení spoločenstva,
ROZHODLA TAKTO:
Článok 1
1. Európske spoločenstvo predloží žiadosť o pristúpenie k Medzinárodnému dohovoru o ochrane rastlín ohľadne záležitostí v rámci jeho právomoci.
2. Revidovaný text dohovoru IPPC, tak, ako bol schválený rezolúciou 12/97 na dvadsiatom deviatom zasadaní konferencie FAO v novembri 1997, je uvedený v prílohe I.
Článok 2
1. Predseda Rady je týmto poverený uložiť listinu o pristúpení u generálneho riaditeľa Medzinárodnej organizácie OSN pre výživu a poľnohospodárstvo (ďalej len „FAO“).
2. Vyhlásenie uvedené v prílohe II sa pripojí k listine o pristúpení.
V Bruseli 19. júla 2004